'Interpreter' - novi film Sidneya Pollacka s Nicole Kidman i Seanom Pennom
Prevoditeljica iz izmišljene afričke zemlje slučajno saznaje da se planira atentat na čelnika njezine zemlje, u Glavnoj skupštini UN-a;
Ovaj je vikend u kina donio novi film Nicole Kidman. Uz nju, u filmu "Prevoditeljica" glavne uloge pripadaju Seanu Pennu i - organizacija Ujedinjenih Naroda. "The Interpreter", odnosno "Prevoditeljica" tip je filma s velikim imenima kakve Hollywood najčešće čuva za posljednje mjesece uoči dodjela nagrada Američke akademije za film. Početi ga prikazivati već u travnju znači, kako se slažu filmski kritičari američkog tiska, da je studio Universal uvjeren da je film dovoljno dobar da bi mogao ostati u sjećanju glasača Akademije i nakon više mjeseci. U prvom filmu koji je snimljen u samoj zgradi Ujedinjenih Naroda, 17 ljudi pogine u bombaškom napadu na autobus, jedna je osoba ubijena u samoj zgradi svjetske organizacije, a bijelkinja iz Afrike pokuša ubiti diktatora svoje zemlje jer smatra da međunarodni sustav pravde nije dovoljno strog. Dužnosnici organizacije koja je svojedobno odbila zahtjev Alfreda Hitchcocka da snimi delegate u predvorju za svoj film "Sjever-sjeverozapad", sada smatraju da će im oskarovci Nicole Kidman i Sean Penn, pod redateljskom palicom Sydneya Pollacka, donijeti ono što diplomatima ne uspijeva: zanimljiv imidž i veći interes među onima koji su ravnodušni prema svjetskoj organizaciji. Premijerom filma "Prevoditeljica" otvoren je u New Yorku, u utorak, Filmski festival Tribeca. Glavni tajnik Ujedinjenih Naroda Kofi Annan, koji je prisustvovao premijeri, na pitanje novinara kako to da je svjetska organizacija pristala na snimanje filma u prostorima zgrade, odgovorio je: "Jednostavan odgovor je da Sydney Pollack nije htio odustati od toga." Glasnogovornik svjetske organizacije Shashi Tharoor je dodao da su dužnosnici uvjereni da će, putem ovoga filma, o Ujedinjenim Narodima više saznati ljudi koji inače nisu zainteresirani za tu organizaciju, niti ne obraćaju pažnju na zbivanja u zgradi na East Riveru. Nicole Kidman glumi prevoditeljicu iz izmišljene afričke zemlje koja slučajno čuje prijetnju smrću protiv čelnika njezine zemlje, koji će se obratiti Glavnoj skupštini. Kao svjedok urote, i ona sama postaje metom napada. Sean Penn glumi saveznog agenta koji ju treba obraniti, ali ne vjeruje u njezine tvrdnje. Nasilje igra veliku ulogu u ovoj mješavini krimića, trilera i akcijske drame, unatoč tome što lik koji tumači Nicole Kidman naglašava moć riječi nad oružjem. No, uz eksploziju bombe na bruklinskom autobusu, razrezane žile u holetu Chelsea, te ubojstvo u samoj zgradi UN-a, tu su još i etničko čišćenje i političko ugnjetavanje u fiktivnoj afričkoj zemlji. Većina izaslanika Ujedinjenih Naroda koji su vidjeli film na premijeri smatraju da je, uz glavni zaplet, vrlo dobro osvijetljen rad svjetske organizacije. Jan Egeland, koordinator svjetske organizacije za hitnu humanitarnu pomoć, smatra da se, unatoč dosta nasilja, dobro vidi i važna diplomatska strana UN-a. Heraldo Munoz, čileanski veleposlanik u svjetskoj organizaciji, izjavio je da je netom stigao s Haitija gdje se mirovnjaci Ujedinjenih Naroda doslovce otvoreno bore protiv naoružanih bandi. 'Nasilje je dio stvarnog svijeta, no poruka filma, na kraju, jest da je osveta metoda lijenih,' smatra Munoz.